**SKLEP KOLEGIJA PREDSTOJNICE z dne 25. 10. 2023 GLEDE OPRAVLJANJA MANJKAJOČIH OBVEZNOSTI IN UREJANJA INDEKSOV OB PREHODU NA NOV PREDMETNIK ŠTUDIJSKEGA PROGRAMA BIBLIOTEKARSTVO IN INFORMATIKA**

V študijskem letu 2023/24 smo na Oddelku za bibliotekarstvo, informacijsko znanost in knjigarstvo začeli s postopnim izvajanjem prenovljenega predmetnika prvostopenjskega študijskega programa Bibliotekarstvo in informatika za študente. V prehodnem obdobju se bo študijski program izvajal na naslednji način:

* Študijsko leto 2023/24: novi predmetnik za 1. letnik, zadnja izvedba starega predmetnika za 2. letnik, 3. letnik po starem predmetniku
* Študijsko leto 2024/25: novi predmetnik za 1. in 2. letnik, zadnja izvedba starega predmetnika za 3. letnik
* Študijsko leto 2025/26: novi predmetnik za 1., 2. in 3. letnik - vsi trije letniki se izvajajo po prenovljenem programu.

Študenti, ki v tem obdobju ne bodo redno napredovali v višji letnik oziroma ne bodo imeli opravljenega katerega od starih predmetov, bodo lahko svoje obveznosti po prehodu na nov predmetnik opravljali na naslednje načine:

**A) Pavziranje, podaljšan status do dve leti po zadnji izvedbi letnika po starem predmetniku:**

* V primeru, da ima **študent opravljene vse obveznosti za pristop k izpitom, ni pa uspešno opravil vseh izpitov za napredovanje v višji letnik**, **lahko te izpite opravlja še dve leti od zadnje izvedbe predmeta po starem predmetniku**. Po uspešno opravljenih izpitih se študent vpiše v višji letnik in nadaljuje študij po prenovljenem predmetniku študijskega programa.
* V primeru, da **študent nima opravljenih obveznosti za pristop k izpitom pri enem ali več predmetih starega predmetnika**, mu izvajalec primerljivega predmeta v prenovljenem predmetniku (podlaga je tabela Opravljanje pogojev, ki je sestavni del tega sklepa) **omogoči opravljanje te(h) obveznosti v okviru in v času izvajanja novega predmeta, in sicer v obdobju dveh let od zadnje izvedbe predmeta po starem predmetniku**. Študent po uspešno opravljenih pogojih nato **pristopi k opravljanju izpita starega predmeta**, ki ga ima možnost opravljati še dve leti od zadnje izvedbe predmeta z upoštevanjem morebitnih individualnih rešitev. Po uspešno opravljenih izpitih se študent vpiše v višji letnik in nadaljuje študij po prenovljenem predmetniku študijskega programa.

**B) Ponavljanje letnika, ki se v novem študijskem letu izvaja po prenovljenem predmetniku:**

V primeru, da je bil študent redno vpisan v letnik po starem predmetniku, v naslednjem študijskem letu, ko letnik ponavlja, pa se ta že izvaja po prenovljenem predmetniku, se mu za letnik, v katerega se vpisuje**, dodelijo manjkajoči predmeti prenovljenega predmetnika**. Študent **nadaljuje študij po trenutno veljavnem predmetniku študijskega programa**.

**C) Prekinitev študija (pavziranje, izguba statusa) več kot dve leti po zadnji izvedbi letnika po starem predmetniku:**

V primeru prekinitve študija za več kot dve leti po zadnji izvedbi letnika po starem predmetniku študent **vloži prošnjo za nadaljevanje in dokončanje študija**. Dodelijo se mu **manjkajoči predmeti prenovljenega predmetnika študijskega programa**. Po uspešno opravljenih izpitih študent **nadaljuje ter zaključi študij po trenutno veljavnem predmetniku študijskega programa**.

**D) Manjkajoče obveznosti redno vpisanih študentov**

Študent, ki je redno vpisan, vendar zaradi vpisa v višji letnik z manjkajočimi KT **nima opravljenega predmeta predhodnega letnika, ki se ne izvaja več, lahko izpit opravlja še dve leti od zadnje izvedbe predmeta po starem predmetniku**. V primeru, da **nima opravljenih obveznosti za pristop k izpitu**, mu izvajalec primerljivega predmeta v prenovljenem predmetniku (podlaga je tabela Opravljanje pogojev, ki je sestavni del tega sklepa) **omogoči opravljanje te obveznosti v okviru in v času izvajanja novega predmeta, in sicer v obdobju dveh let od zadnje izvedbe predmeta po starem predmetniku**. Študent po uspešno opravljenih pogojih nato **pristopi k opravljanju izpita starega predmeta**, ki ga ima možnost opravljati še dve leti od zadnje izvedbe predmeta z upoštevanjem morebitnih individualnih rešitev.

Ljubljana, 25. 10. 2023